กรุงไทยจัดแคมเปญช่วยลดหย่อนภาษี
ธนาคารกรุงไทยเสนอทางเลือกในการออมที่ให้ผลตอบแทนสูง พร้อมลดหย่อนภาษีเปิดตัวเงินฝากปลอดภาษี KTB Zero Tax รับดอกเบี้ยเต็มเม็ดเต็ม
18 ต.ค. 2553

ธนาคารกรุงไทยเสนอทางเลือกในการออมที่ให้ผลตอบแทนสูง พร้อมลดหย่อนภาษีเปิดตัวเงินฝากปลอดภาษี KTB Zero Tax รับดอกเบี้ยเต็มเม็ดเต็ม
นายประสิทธิ์ อำภรณ์ ผู้ช่วยกรรมการผู้จัดการ สายงานธุรกิจรายย่อยและเครือข่าย บมจ.ธนาคารกรุงไทย เปิดเผยว่า ธนาคารจัดแคมเปญ KTB Tax Saving Festival เพื่อเพิ่มทางเลือกในการออมเงินและลงทุนให้กับลูกค้าในช่วงปลายปี โดยมีผลิตภัณฑ์ทางการเงินให้เลือกหลากหลายประเภท ซึ่งนอกจากได้ผลตอบแทนสูงแล้ว ยังได้สิทธิในการลดหย่อนภาษีอีกด้วย ได้แก่ เงินฝากปลอดภาษี (KTB Zero Tax) ซึ่งช่วยลูกค้าจัดสรรเงินออมแบบมีกำหนดเวลาและได้รับประโยชน์สูงสุด
สำหรับผู้สนใจสามารถเปิดบัญชี KTB Zero Tax ได้ที่สาขาของธนาคารกว่า 930 แห่งทั่วประเทศ 1 คน ต่อ 1 บัญชี โดยฝากในจำนวนเงินที่เท่ากันทุกเดือน เป็นระยะเวลา 24 เดือน จำนวนเงินตั้งแต่ 1,000-25,000 บาท อัตราดอกเบี้ยเท่ากับเงินฝากประจำ 24 เดือน+0.25% ต่อปี ซึ่งปัจจุบันเท่ากับ 2.10 % ต่อปี โดยลูกค้าจะได้รับยกเว้นภาษีดอกเบี้ยหัก ณ ที่จ่าย 15%
นอกจากนี้ ธนาคารยังให้สิทธิพิเศษกับลูกค้าที่ซื้อกองทุนและประกันชีวิต ซึ่งนอกจากลูกค้าจะสามารถนำไปลดหย่อนภาษีรายได้ประจำปีได้สูงสุดถึง 37% แล้ว ลูกค้าที่ซื้อกองทุนรวม RMF และ LTF ของบมจ.หลักทรัพย์จัดการกองทุนกรุงไทย (KTAM) วงเงิน 20,000-1,000,000 บาท จะได้รับหน่วยลงทุนกองทุนกรุงไทยเปิดสะสมทรัพย์ (KTSS) มูลค่า 200-13,000 บาท ส่วนลูกค้าที่ซื้อประกันชีวิตของบริษัท กรุงไทยแอกซ่าประกันชีวิต เบี้ยประกันมูลค่า 20,000 -500,000 บาท จะได้รับของสมนาคุณ อาทิ สร้อยคอทองคำ 2 สลึง กระเป๋าเดินทาง ฯลฯ